  Туспуктэм: Руслан Нуриахметов Майя Бывальцева Удмуртиысь лулчебертъя шоръёзо ӧнер дышетсконниосын – лулчеберетъя но крезьгуръя элькун колледжъёсын – 175 егитъёс тодон-валанъёс басьтыны кутскизы. Со сярысь улосвыл тӧролэн но кивалтэтлэн пресс-службазы ивортӥз. « Шумпотӥсько, элькунын вань шуыса сыӵе дышетсконниос, кытын лулчеберет удыслы ӧнерчиосты дасяло. Тросэз выпускникъёс асьме театръёсын но оркестръёсын ужало, искусствоосъя нылпи школаосын дышето » Владимир Соловьёв, Удмуртиысь лулчебертъя министр Студентъёсты дышетсконниосы кутон кык люкетэн мынӥз, кыказ ик творчествоя куронъёсты быдэстоно вал. Оглом вожвылъяськонэ 439 абитуриентъёс пыриськизы. Крезьгуръя колледжын тужгес трос куриськонъёс вал «Вокальное искусство» ӧръя. Татчы 27 адями пырыны мылкыд кариз, вожвылъяськонэз укмысэз ортчизы. Азьланяз соос элькунысь театръёсын, филармониын ужаны быгатозы. Лулчебертъя колледже 311 куриськон сётэмын вал. 1-тӥ куарусёнэ 97 адями дышетскыны кутскиз. Татын хореографъёсты, актёръёсты, крезьгурасьёсты, библиотекарьёсты, лулчеберет ужрадъёсты радъясьёсты дасяло. Колледжез йылпумъямзы бере соосты лулчеберт юртъёсын, лыдӟиськонниосын возьмало. 2023-тӥ арын колледжъёсты йылпумъям муртъёс пӧлысь 60-лэсь тросэз Удмуртиысь лулчеберет ужъюртъёсы ужаны интыяськизы. Ватсалом, куарусёнэ лулчеберетъя элькун колледжын «Социально-культурная деятельность» но «Инструментальное исполнительство» ӧръёсъя дышетскисьёсты кутозы на, оглом 11 инты висъямын. Рос-просгес дышетсокннилэн сайтысьтыз яке 8 (3412) 44-44-91 номеро телефонъя тодыны луоз. Тодэ вайытом, Ижысь кун эм академиын 725 студентъёс дышетскыны кутскизы.  Тегъёс: Дышетон Лулчеберет крезьгуръяколледж Удмуртия  